b'\n_START_ARTICLE_\nCa l\'Anz\xc3\xad\n_START_SECTION_\nDescripci\xc3\xb3\n_START_PARAGRAPH_\n\xc3\x89s una antiga masia empla\xc3\xa7ada actualment dins la zona urbana de la Palma de Cervell\xc3\xb3. Consta de planta baixa, pis i una galeria superior i \xc3\xa9s coberta a dues vessants, amb el r\xc3\xa0fec de la teulada for\xc3\xa7a llarg a la fa\xc3\xa7ana principal. La construcci\xc3\xb3 origin\xc3\xa0ria, de planta basilical, ha estat modificada en diverses ocasions, principalment la fa\xc3\xa7ana de migdia que fou renovada totalment el 1930. Conserva part del portal d\'entrada al pati d\'acc\xc3\xa9s._NEWLINE_Les obertures mantenen un ordre quant a la tipologia, sent d\'arc rod\xc3\xb2 les del pis superior i allindades les del pis intermedi. Les portades, una a la fa\xc3\xa7ana principal i l\'altra a la lateral, s\xc3\xb3n d\'arc rebaixat. Les fa\xc3\xa7anes s\xc3\xb3n arrebossades i la fa\xc3\xa7ana lateral disposa d\'un coronament format per un mur de perfil trencat o denticulat, tot seguint el pendent de la coberta. La fa\xc3\xa7ana principal, amb teulada a manera de barbacana, disposa d\'un rellotge de sol esgrafiat on s\'hi pot llegir: "J. R. 1930"._NEWLINE_Al costat nord t\xc3\xa9 un cos afegit modernament que fa de magatzem.\n_START_SECTION_\nHist\xc3\xb2ria\n_START_PARAGRAPH_\nEls actuals propietaris, de cognom Roca, porten sis generacions establerts en aquesta masia. Alguns documents dels segles XVII-XVIII, conservats a l\'arxiu de la fam\xc3\xadlia, ja esmenten aquest llinatge, tot i que el nom de l\'Anz\xc3\xad s\'ha mantingut sempre: algunes persones grans del nucli recorden un dels propietaris com Sebasti\xc3\xa0 de l\'Anz\xc3\xad, tot i que es deia Sebasti\xc3\xa0 Roca._NEWLINE_Entre els documents conservats no s\'esmenta el nom Anz\xc3\xad ni com a cognom ni com a top\xc3\xb2nim, i tampoc en el llibre que recull les vendes o cessions de terres i propietats de l\'antic monestir de Sant Pere de les Puel\xc2\xb7les (carrer d\'Angl\xc3\xad)._NEWLINE_La masia fou reformada el 1930.'